《挽陆景渊主簿 其四》
宋代·孙应时

儿女今何似，门阑想寂然。哀哀未白发，莽莽就黄泉。

淮浦西风外，云溪宰木边。缄辞致千里，雨泪不能湔。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。